Klaus Hækkerup (S), 2010-03-23:
Det er til det spørgsmål, som Venstres ordfører, hr. Torsten Schack Pedersen, var inde på, vedrørende afgiftsfritagelse for særligt integrerede barnestole i almindelige biler.
Der er jo ganske, ganske få almindelige biler i dag, der er indregistreret med integrerede barnestole,
og jeg vil godt høre, hvilke provenumæsssige konsekvenser Venstre ser af det, som Socialdemokratiet ønsker, nemlig at man også fritager almindelige personbiler, der købes med integrerede børnesæder, fra registreringsafgift af børnesædedelen.
Det lovforslag, vi tager fat på at behandle nu, er jo et samlelovforslag.
Det indeholder fem elementer: Det første er obligatorisk digital kommunikation til og fra skatteforvaltningen for såvel virksomheder som borgere; det andet er, at de administrative regler vedrørende køretøjsregistrering tilpasses de almindelige skatteforvaltningsregler; det tredje er en forenklet tilbagebetaling af ulovligt opkrævede skatter og afgifter; det fjerde er en justering af indstilling til orlovs- og afskedigelsesregler for medlemmer af Skatterådet og Landsskatteretten; det femte er nedsættelse af registreringsafgiften for taxaer monteret med særlige integrerede barnesæder.
Jeg kan på Socialdemokratiets vegne meddele, at vi i betydeligt omfang kan støtte lovforslaget, men også, at der er enkelte spørgsmål, vi ønsker belyst, ligesom der også er et par ændringer, vi kunne forestille os gennemført.
Det første problem, vi ser i det, er den bemyndigelse, der gives til skatteministeren til at fastsætte reglerne for digital kommunikation.
For os er det overordentlig vigtigt, at de 40 pct. af befolkningen, der i dag er it-analfabeter, ikke bliver koblet af kommunikationen med det offentlige.
Vi ønsker derfor, at Folketinget får indflydelse på de regler, som skatteministeren får bemyndigelse til at fastsætte, hvis lovforslaget vedtages, som det er fremsat.
Vi ønsker at sikre, at de borgere, der ikke er i stand til at kommunikere elektronisk med det offentlige – måske fordi de ikke engang har det fornødne it-udstyr i hjemmet – ikke bliver tvunget til at bevæge sig ind på et område, der for dem er fuldkommen ukendt og derfor vil afskære dem fra enhver kommunikation med det offentlige, og som vil afskære dem fra deltagelse i noget af det, der er allerallervigtigst, nemlig spørgsmålet om at betale skat og at få skat tilbage.
Også spørgsmålet om modtagelsestidspunktet for meddelelser mellem skatteyder og SKAT er vi skeptiske over for.
Når systemet fungerer godt, er det jo perfekt, men når det ikke fungerer godt, er der i bemærkningerne til lovforslaget lagt op til, at hvis SKAT sender en meddelelse til skatteyderen om, at skatten er sat op og den pågældende skal klage, men pågældende ikke har modtaget meddelelsen, så er det afsendelsestidspunktet fra SKAT til modtageren, der er afgørende for, hvornår meddelelsen er nået frem.
Og omvendt, hvis skatteyderen ønsker at klage over sin skatteansættelse og sender klagen til SKAT, men meddelelsen af en eller anden grund ikke når frem, så er det afsendelsestidspunktet fra skatteyderen, der er afgørende for, om meddelelsen er nået frem.
Jeg synes, det her åbner op for en vanskelig problemstilling.
Det åbner op for en meget besværlig bevisførelse, og derfor ønsker vi den bestemmelse nærmere uddybet, og vi ønsker at se på, om vi kan lave noget, der retssikkerhedsmæssigt er mere betryggende.
Den tredje bemærkning, jeg har, er om det, vi også vendte under bemærkningerne til hr. Torsten Schack Pedersens ordførerindlæg, nemlig spørgsmålet om at udvide registreringsafgiften for særlige integrerede barnesæder til også at omfatte almindelige private køretøjer.
Jeg vil godt allerede nu klart melde ud, at der vil komme et ændringsforslag fra Socialdemokratiet om en sådan ændring.
Vi vil selvfølgelig – det plejer vi at gøre – bede ministeriet om teknisk bistand til at udforme det, og det skal vi nok også gøre den her gang.
Så håber vi på, at også regeringen vil kunne tilslutte sig dette ændringsforslag.
Jeg er færdig.